《次韵答倪云林录似良夫》
元代·王畦

重过城南隅，春风动经年。物候倏易改，飘泊念华颠。

江干雨初歇，草色凝娟娟。聚首有亲朋，举杯无管弦。

樽前语别离，但觉心茫然。旧游总尘埃，今古孰后先。

揽衣陟崇岗，俯首临澄渊。修竹翳平林，□□藉庭延。

有书盈我床，有琴横我前。卷舒贵所从，鸥鹭何翩翩。

愿言留清欢，日夕醉后眠。

作者简介：王畦（生卒年不详），字季耕，福宁州（今福建霞浦）人。王都中之子，王畛弟。元至正间，以国学生出为江浙行省宣使，出入于吴中，是倪瓒云林隐居的座上客。《元诗选·三集》录其诗十二首。生平事迹见《元诗选·三集》小传。